
PËR DISA SHTESA DHE NDRYSHIME NË LIGJIN NR. 55/2015, “PËR INVESTIMET STRATEGJIKE NË REPUBLIKËN E SHQIPËRISË”, I NDRYSHUAR

Në mbështetje të neneve 78, 81, pika 1, dhe 83, pika 1, të Kushtetutës, me propozimin e një deputeti,

KUVENDI
I REPUBLIKËS SË SHQIPËRISË

VENDOSI:

Në ligjin nr. 55/2015, “Për investimet strategjike në Republikën e Shqipërisë”, i ndryshuar, bëhen këto shtesa dhe ndryshime:

Neni 1

Në nenin 3, pika 8 ndryshon si më poshtë:
“8. “Konsolidimi i tokës” është tërësia e masave me qëllim saktësimin hartografik, ripërshtatjen apo ristrukturimin e planifikuar të pronës, riregjistrimin e pasurisë, ndarjen e pasurisë, ndryshimin e regjimit juridik dhe destinacionit të pasurisë, qartësimin e statusit të pronësisë, përfundimin me prioritet të proceseve kalimtare dhe atyre të posaçme të pronësisë, dhe çdo masë tjetër që mundëson gëzimin, ndryshimin e destinacionit të përdorimit dhe shfrytëzimit të tokës në çdo kombinim.”. 
 
Neni 2

Në nenin 6, pas pikës 2 shtohet pika 2/1 me këtë përmbajtje:
“2/1. Portofoli i investimeve për promovim nga ana e Agjencisë përbëhet nga:
a) planet 3-vjeçare të strategjisë së zhvillimit të investimeve, sipas fushave të përgjegjësisë së secilës ministri, si dhe kalendari 1-vjeçar i projekteve të investimit për të cilat ministritë janë iniciatore/ propozuese apo përgjegjëse dhe projektfisha përkatëse për projekte sipas përcaktimeve të këtij ligji. Ky portofol investimi, për çdo fushë përgjegjësie, depozitohet çdo fillim viti kalendarik fillimisht tek ministria përgjegjëse për ekonominë dhe pas vlerësimit nga kjo e fundit depozitohet tek Agjencia, me qëllim promovimin e këtyre investimeve tek investitorët;
b) Fondi i Pasurive të Paluajtshme për Mbështetjen e Investimeve Strategjike.”.
 
Neni 3

Në nenin 8, pas pikës 5 shtohet pika 5/1 me këtë përmbajtje: 
“5/1. Statusin “Investim/investitor strategjik, procedurë e asistuar” e përfitojnë, gjithashtu, investitorët/projektet investuese për të cilat, pavarësisht se nuk janë parashikuar të realizohen në një nga sektorët e përcaktuar në pikën 1 të këtij neni, parashikohet që vlerën totale të kapitalit investues të projektit ta kenë të barabartë ose më të madhe se 50 000 000 (pesëdhjetë milionë) euro dhe pasi të kenë marrë miratimin paraprak të ministrisë së linjës.”.

Neni 4

Në nenin 10, pas pikës 5 shtohet pika 5/1 me këtë përmbajtje:
“5/1. AIDA kryen verifikimin kadastral në bashkëpunim me organet e qeverisjes qendrore dhe vendore, me qëllim marrjen e informacionit lidhur me pasuritë e paluajtshme të propozuara për zhvillim, si dhe përdorimin aktual ose të planifikuar të tyre. Ky verifikim përfshin pa u kufizuar në evidentimin nëse këto pasuri janë objekt i procedurave administrative të kthimit ose kompensimit të pronës; objekt i një procesi gjyqësor për titullin e pronësisë; objekt i procedurave administrative të legalizimit; objekt brenda rrjetit të zonave të mbrojtura; objekt me status “monument kulture”, “zonë historike” dhe sipërfaqe me status “zonë arkeologjike” . Në rast se pas këtij verifikimi rezulton se projekti është i mundshëm për t’u realizuar, subjekti investues vijon me procedurat e mëtejshme për dorëzimin e projektit të investimit të shoqëruar me dokumentacionin e plotë mbështetës ligjor, teknik dhe financiar.”. 

Neni 5

Neni 19 ndryshohet si më poshtë:

“Neni 19
Pezullimi i përkohshëm, anulimi dhe shfuqizimi i vendimit 
të Komitetit të Investimeve Strategjike

1. Komitetit i Investimeve Strategjike vendos pezullimin e përkohshëm për një periudhë të përcaktuar rast pas rasti, por në çdo rast jo më shumë se dy vjet, të çdo veprimi nga ana e institucioneve shtetërore të përfshira në dhënien e masave mbështetëse, në rast se gjatë zbatimit të projektit konstatohet se ka mospërmbushje të detyrimeve të marra përsipër nga ana e investitorit dhe mosrespektim të afateve të caktuara. Pezullimi ka efekt deri në momentin e plotësimit të afatit dhe përmbushjes tërësisht të detyrimeve nga ana e investitorit.
2. Në rastet kur pas kalimit të afatit të caktuar nga Komiteti i Investimeve Strategjike në vendimin e pezullimit të përkohshëm, kur investitori nuk i përmbush tërësisht detyrimet e marra përsipër, Komiteti i Investimeve Strategjike shfuqizon vendimin për dhënien e statusit investim/investitor strategjik dhe ngarkon institucionet për ndjekjen e procedurave për rregullimin e pasojave dhe masat korrigjuese.
3. Në rast se përgjatë përgatitjeve, zhvillimit dhe zbatimit të projektit investues strategjik, Komiteti i Investimeve Strategjike konstaton dhe vërteton se në projektin investues ka të dhëna të pavërteta apo ndryshim të të dhënave të dala rishtazi, mbi bazën e të cilave nuk do të ishte vendosur për përfshirjen e këtij projekti në procedurën e asistuar/e veçantë, Komiteti i Investimeve Strategjike merr vendim për anulimin e vendimit për dhënien e statusit “Investim/investitor strategjik, procedurë e asistuar/e veçantë.”.

Neni 6

Neni 20 ndryshohet si më poshtë:

 “Neni 20
Detyrimet e investitorit pas shfuqizimit apo anulimit të vendimit për dhënien e statusit

1. Shfuqizimi apo anulimi i vendimit për dhënien e statusit nuk përjashton investitorin nga përgjegjësia civile apo penale për dëmin e shkaktuar, sipas legjislacionit në fuqi.
2. Në rastet e shfuqizimit apo anulimit të vendimit për dhënien e statusit, sipas parashikimeve të këtij ligji, në përputhje me vendimin e Komitetit të Investimeve Strategjike, ministri/të përgjegjëse të fushës përkatëse, ndërmarrin veprimet e nevojshme ligjore për rregullimin e pasojave sipas legjislacionit në fuqi.”.

Neni 7

Neni 29 ndryshohet si më poshtë:





“Neni 29
E drejta e përdorimit të brigjeve

1. Lejimi i përdorimit të brigjeve të deteve, liqeneve, lumenjve si stacione plazhi, në funksion të realizimit të një projekti investues strategjik në fushën e turizmit miratohet me vendim të Komitetit të Investimeve Strategjike pas marrjes së mendimit paraprak nga institucionet, kompetencat e të cilave shtrihen në këto zona.
2. Vendimi i Komitetit të Investimeve Strategjike, në zbatim të pikës 1 të këtij neni, përcakton afatin kohor të lejimit të përdorimit, i cili nuk mund të jetë më shumë se 30 (tridhjetë) vjet, si dhe koordinatat përkatëse. Marrëveshja përkatëse lidhet ndërmjet Agjencisë Kombëtare të Bregdetit dhe investitorit, në mbështetje të vendimit të Komitetit të Investimeve Strategjike dhe sipas koordinatave të përcaktuara në të. Modeli i marrëveshjes tip miratohet me vendim të Këshillit të Ministrave.
3. Tarifa që aplikohet për lejimin e përdorimit të brigjeve përcaktohet me vendim të këshillit bashkiak.
4. Për efekt të statusit, afatit të përdorimit dhe tarifimit, përdorimi i brigjeve në funksion të investimeve strategjike në turizëm u nënshtrohet, në çdo rast, rregullave të këtij neni, pavarësisht përcaktimeve të legjislacionit të posaçëm të fushave të tjera.
5. Në çdo rast, gëzimi i përdorimit të brigjeve të deteve, liqeneve dhe lumenjve si stacione plazhi fillon efektet pas vënies në funksion të strukturës akomoduese turistike.”.

Neni 8

Në nenin 34 shtohet pika 3 me këtë përmbajtje:
“3. Rregullat e përcaktuara në nenin 29 të ligjit zbatohen edhe për kërkesat të cilat në momentin e hyrjes në fuqi të këtij ligji janë në procedurë shqyrtimi, si edhe për rastet kur është miratuar më parë vendimi përkatës i KIS-it, por në kohën e hyrjes në fuqi të këtij ligji nuk është lidhur ende marrëveshja e përdorimit të brigjeve.”. 

Neni 9

Në nenin 36 togfjalëshi “data 31 dhjetor 2024” zëvendësohet me togfjalëshin “data 31 dhjetor 2026”.


Neni 10
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 30.1.2025.

Shpallur me dekretin nr.58, datë 24.2.2025, të presidentit të Republikës së Shqipërisë, Bajram Begaj.


